b'\n_START_ARTICLE_\nTrooppinen sykloni Nargis\n_START_SECTION_\nMyrsky\n_START_PARAGRAPH_\nNimi Nargis tulee persian kielest\xc3\xa4 ja tarkoittaa narsissia. Se oli vuoden 2008 Intian valtameren syklonikauden ensimm\xc3\xa4inen nimetty myrsky._NEWLINE_Voimakkuudeltaan sykloni vastasi Saffirin-Simpsonin hurrikaaniasteikolla toiseksi voimakkainta eli 4. luokkaa. Korkein myrskytuulen saavuttama nopeus oli 2. toukokuuta aamup\xc3\xa4iv\xc3\xa4ll\xc3\xa4 l\xc3\xa4hes 60 m/s (215 km/h). Syklonin iskiess\xc3\xa4 mantereelle tuulennopeus oli 52 m/s (190 km/h). Yangonin lentoaseman tuulimittari hajosi n\xc3\xa4ytt\xc3\xa4ess\xc3\xa4\xc3\xa4n 30 m/s (108 km/h), puuskissa 62 m/s (223 km/h), kello 5:30 paikallista aikaa. Sen j\xc3\xa4lkeen tuuli ilmeisesti voimistui edelleen._NEWLINE_Suurimmat tuhot eiv\xc3\xa4t kuitenkaan aiheutuneet tuulesta vaan matalapaineen nostattamasta hy\xc3\xb6kyaallosta. Sykloni kulki yli Iravadi-joen suistoalueen, joka on alavaa ja tihe\xc3\xa4sti asuttua maanviljelysseutua. Merenpohja on t\xc3\xa4ll\xc3\xa4 alueella matalaa, joten Nargiksen kaltainen sykloni voi siell\xc3\xa4 nostattaa jopa nelimetrisen hy\xc3\xb6kyaallon.\n_START_SECTION_\nVaikutukset\n_START_PARAGRAPH_\nKuolleiden ja kadonneiden lis\xc3\xa4ksi miljoonan ihmisen arvioitiin menett\xc3\xa4neen kotinsa. Uhreilta puuttui ruokaa, puhdasta vett\xc3\xa4 ja majoitus. Tulvavedet saastuttivat juomaveden, mik\xc3\xa4 uhkasi aiheuttaa uhreille sairauksia. Ruokahuolto oli suurissa vaikeuksissa, koska myrsky tappoi karjaa ja nosti suolavett\xc3\xa4 riisiviljelyksille. Avustusj\xc3\xa4rjest\xc3\xb6jen mukaan (10.5.2008) 1,5 miljoonaa ihmist\xc3\xa4 oli v\xc3\xa4litt\xc3\xb6m\xc3\xa4n h\xc3\xa4t\xc3\xa4avun tarpeessa. Avustusj\xc3\xa4rjest\xc3\xb6t raportoivat malariasta, ripulista, hengitysteiden sairauksista ja ihosairauksista. Unicefin mukaan joka viidennell\xc3\xa4 lapsella oli ripuli. Juntta ilmoitti 9.5.2008 ottavansa vastaan lahjoitukset mutta jakavansa ne eteenp\xc3\xa4in itse.\n_START_SECTION_\nAvustukset\n_START_PARAGRAPH_\nKansainv\xc3\xa4liset avustusj\xc3\xa4rjest\xc3\xb6t ja useat maat tarjosivat yli 10 miljoonan dollarin arvosta humanitaarista ja teknist\xc3\xa4 apua. Myanmarissa oli 40 YK:n avustusty\xc3\xb6ntekij\xc3\xa4\xc3\xa4 ja 60 Kansainv\xc3\xa4lisen Punaisen Ristin ty\xc3\xb6ntekij\xc3\xa4\xc3\xa4. Suomi avusti Myanmaria 300 000 eurolla SPR:n kautta. Suomen Punainen Risti antoi ainakin 70 000 euroa Myanmariin, ja Suomen Unicef lahjoitti ainakin 50 000 euroa Myanmarin lasten apuun._NEWLINE_Myanmar kontrolloi rajojaan ja viisumeita on vaikea saada. My\xc3\xb6s avustajilla oli vaikeuksia viisumeiden saannissa. Suomen Myanmarin suurl\xc3\xa4hettil\xc3\xa4\xc3\xa4n mukaan avustusj\xc3\xa4rjest\xc3\xb6t eiv\xc3\xa4t olleet p\xc3\xa4\xc3\xa4sseet puistoalueelle._NEWLINE_YK j\xc3\xa4rjesti huippukokouksen Myanmarin katastrofin johdosta. YK:n mukaan apua tarvittiin 2,5 miljoonalle ihmiselle. Yli puoli miljoonaa ihmist\xc3\xa4 asui v\xc3\xa4liaikaisissa suojissa. Myanmar p\xc3\xa4\xc3\xa4sti 15. toukokuuta maahan asiantuntijoita naapurimaista, kuten Kiinasta, Intiasta, Bangladeshista ja Thaimaasta.'